Titelblad

Michael Karbo

Investering
– lær det selv

– indeks, fonde og ETF’er

mellemgaard

Kolofon

Investering – lær det selv

indeks, fonde og ETF’er

© 2018 Michael Karbo og Forlaget mellemgaard

Forlagsredaktør: Jens Eichler Lorenzen

Grafisk produktion : KWG Design, Odense

Grafiker: Sabine Puk Sørensen

ISBN 978-87-7218-202-5

Kopiering fra denne bog må kun finde sted på institutioner eller virksomheder,

der har indgået aftale med Copydan Tekst & Node, og kun inden for de rammer,

der er nævnt i aftalen.

www.mellemgaard.dk

Forord

Opsparing handler om at sikre, at der er penge nok til det daglige – plus det, at man har lidt ekstra. Det giver nemlig en dejlig følelse af tryghed, frihed og overskud. Privat opsparing regnes derfor også som en af de gode, gammeldags dyder. Og alle kan være med, for det kræver ikke meget at komme i gang med en smule fornuftig opsparing.

I disse år er problemet bare, at når du sparer op og måske sætter penge i banken hver måned, så får du ingen rente! Indskuddet står der bare, og det er da ærgerligt. Faktisk har danskerne hundreder af millioner stående på almindelige bankbøger til nul rente. Penge, som mange har arbejdet hårdt for at tjene. Hvorfor så ikke også sætte pengene i arbejde?

Tidligere var det både besværligt og omkostningstungt, når du som privatperson ville investere i værdipapirer. Men det sidste årti er der sket en voldsom demokratisering af hele investeringsbranchen, så i dag findes der masser af billige onlineløsninger. Faktisk kan man næsten tale om en igangværende disruption i investeringsbranchen.

Faktum er, at uanset om du skal starte en opsparing med 300 kr. om måneden, eller om du står med en større sum, fx efter salg af et hus, så kan du uden det store besvær få din opsparing placeret i ganske fornuftige værdipapirer. Det eneste krav er, at du sætter dig lidt ind i forholdene, og det hjælper jeg dig med i denne bog.

Synes du måske, at det hele lyder spændende, men også lidt indviklet, så er der andre gode muligheder. I kapitel 14 ser vi på de balancerede fonde, som er et godt alternativ, hvis man ikke har det store mod på selv at styre porteføljens sammensætning, men alligevel vil have glæde af et rimeligt afkast.

Endelig er der kommet nogle meget billige og effektive administrerede porteføljer (se kapitel 15), hvor du som investor kan slå autopiloten til og overlade det hele til en professionel manager, som mod et mindre fast honorar handler ETF’er for dig.

Bankernes ofte kostbare løsninger

Op i gennem 00’erne var der mange eksempler på nærmest uansvarlig rådgivning fra bankernes side. Det gjaldt landmænd, andelsboligforeninger, pensionister og også almindelige opsparere, der i nogle tilfælde kunne havne i yderst risikable lånekonstruktioner.

I dag er der ryddet grundigt op meget af den slags, og danskerne er blevet gode til at spare op. Alligevel er der dog fortsat god grund til at være kritisk over for bankerne. Kan din ”rådgiver” styre dig ind i bestemte produkter (som bankens egne puljer eller investeringsforeninger), tjener bankmanden måske selv lidt ekstra, mens banken med garanti også tjener på det. Der er kun én til at betale regningen – godt gættet – det er dig. Denne mekanisme gælder for investeringer, opsparinger og pension. Der er store penge at tjene for banken, hvis de kan få dig over i deres egne ordninger og produkter.

Nogle gange skruer bankerne puljer sammen, der nærmest er en slags fund of funds. Her investeres i én pulje eller fond, hvor banken måske hæver 1,5 % af dine indskud til administration. Kan fonden så investeres i andre af bankens egne investeringsforeninger, så kan man hæve yderligere et par procent af det næste lag af omkostninger. Med et årligt afkast af på typisk 5-8 % så kan du nok se, at der ikke bliver voldsomt meget tilbage til dig.

Ofte vil banken altså prøve at blande sig i dine investeringer. Den slags slipper du for med et rent onlineselskab, og samtidig sparer du alle de forvaltningsgebyrer, depotgebyrer og andre direkte eller indirekte omkostninger, bankerne lægger på i deres forskellige ordninger.

Denne bog skulle gerne give et bæredygtigt, billigt og sikkert alternativ til bankernes ofte meget uigennemsigtige og kostbare pengeplejeprodukter. Jeg viser, hvordan du selv udvælger de bedste produkter, og hvordan du sikrer din investering uden at løbe alt for stor risiko. Og er du sådan i tvivl om, hvorvidt du tør investere på egen hånd, så viser jeg også billige og transparente alternativer.

Har du allerede en opsparing i et af bankernes puljeprodukter, så kan du bruge gennemgangen til at se lidt mere kritisk på, hvad dine penge egentlig går til. Der er ingen tvivl om, at bankerne tjener godt på at gøre deres løsninger uigennemsigtige og indviklede, og forbavsende mange tager helt ukritisk imod deres tilbud.

Det er ikke ualmindeligt, at lidt ældre personer fx kan have tre millioner kroner stående i en eller anden bankordning med aktier og obligationer. Her vil de årlige omkostninger typisk løbe op over 100.000 kr. Det er en sjat, må man sige. Det kan heldigvis gøres meget billigere med andre løsninger.

Du kan starte en ny opsparing med bare 500 kroner. Hvis du synes, at det lyder sjovt at investere (og det er det faktisk), hvorfor så ikke give det en chance? Aktiemarkedet er jo en utrolig levende størrelse, hvor man virkelig har fingeren på verdens puls. Med lidt omtanke og en håndfuld gode råd kan du komme rigtig langt.

*

Stor tak til Nikolaj Holdt Mikkelsen fra Morningstar.dk, der har bidraget med kritisk gennemlæsning og vigtigt input. Medmindre andet er angivet, er de viste kurser og andet talmateriale i bogen indhentet pr. 31.12.2017 fra morningstar.dk.

1
Investering

Har du en arbejdsmarkedspension, så ryger der hver måned en del af din løn over i et pensionsselskab. Har du penge i ATP, så bliver de også investeret.